“জিএসটিতে আসল কৃতিত্ব রাজ্যের, কেন্দ্রের শুধু ভাষণ”! তোপ মমতার

ওয়েব ডেস্ক: ‘ভাষণ দেওয়া ছাড়া জিএসটিতে কেন্দ্রের কোনও কৃতিত্ব নেই। জিএসটিতে আসল কৃতিত্ব রাজ্যের।’ রবিবার ৯৫ পল্লীর পুজো উদ্বোধনের মঞ্চ থেকে কার্যত এই ভাষাতেই কেন্দ্রকে তোপ দাগলেন মুখ্যমন্ত্রী মমতা বন্দ্যোপাধ্যায় (Mamata Banerjee)। নবরাত্রির প্রথম দিন থেকেই দেশে নতুন জিএসটির হার বসছে। যার ফলে কমবে নিত্য প্রয়োজনীয় বহু পণ্যের দাম। রবিবার জিএসটির নতুন কাঠামো নিয়ে বার্তায় দেশবাসীর উদ্দেশে এমনটাই বলেন প্রধানমন্ত্রী (Narendra Modi)।

রবিবার জাতির উদ্দেশে ভাষণে জিএসটির নতুন দুটি স্ল্যবের ঘোষণা করেন প্রধানমন্ত্রী। নয়া এই জিএসটি লাগুর ফলে কোন কোন পণ্য সস্তা হবে, কারা কারা উপকৃত হবেন, সবটাই ভাষণে তুলে ধরেন প্রধানমন্ত্রী।

রবিবার একদিকে যেমন প্রধানমন্ত্রীর মুখে ‘জিএসটি সঞ্চয় উৎসবের’ ঘোষণা শোনা গিয়েছে, ঠিক অন্যদিকে দুর্গাপুজো উদ্বোধনে শামিল হতে দেখা গিয়েছে মুখ্যমন্ত্রী মমতা বন্দ্যোপাধ্যায়কে। তবে ব্যস্ততার মাঝেই ৯৫ পল্লীর পুজো উদ্বোধনে গিয়ে কেন্দ্রের বিরুদ্ধে সুর চড়িয়েছেন মুখ্যমন্ত্রী। জিএসটিতে কেন্দ্রের অবদান উড়িয়ে তিনি বলেন, “জিএসটি নিয়ে কেউ কেউ ভাষণ দিচ্ছেন, আমি একটাই কথা বলছি ইন্সুরেন্স থেকে জিএসটি কমানো, এটা নিয়ে প্রথম আমিই কথা বলি। এর জন্য ক্রেডিট আমাদের, ভাষণ দিচ্ছে অন্য কেউ। লোকসান আমাদের হচ্ছে, কখনও সাইকেল দিই, ট্যাব দিই, কত কী দিই রাজ্যবাসীকে। তাও আমরা বলেছি, বিমার টাকা যেন না বাড়ে, শুধু এটার জন্য আমাদের লোকসান হচ্ছে ৯০০ কোটি টাকা।”

উল্লেখ্য, এবার থেকে জিএসটির দুটি স্ল্যাবের ফলে জীবনবিমা, স্বাস্থ্যবিমাতে সাধারণ মানুষের অনেক খরচ কমবে। তবে মুখ্যমন্ত্রী এ প্রসঙ্গে কেন্দ্রকে কটাক্ষ করে মুখ্যমন্ত্রী বলেন, “এক্ষেত্রে কেন্দ্রীয় সরকারের কোনও অবদান নেই। টাকাটা কেটেছে রাজ্যের জিএসটি থেকে। এজন্য কোনও ক্ষতিপূরণ দেওয়া হবে না। মুখ্যমন্ত্রীর অভিযোগ, “এমন বিজেপি শাসিত রাজ্যগুলোর সঙ্গে হলে মোটেও পরিস্থিতি এমন হত না। তারা ঘুরিয়ে ঠিক টাকা পেয়ে যেত।”